REPUBLIKA SRBIJA

NARODNA SKUPŠTINA

Odbor za prava deteta

23 Broj: 06-2/81-19

3. april 2019. godine

B e o g r a d

Z A P I S N I K

DEVETE SEDNICE ODBORA ZA PRAVA DETETA

ODRŽANE 2. APRILA 2019. GODINE

Sednica je počela u 12,10 časova.

Sednici su prisustvovali članovi Odbora za prava deteta: Nada Lazić, zamenik predsednika Odbora, prof. dr Vladimir Marinković, potpredsednik Narodne skupštine, Milanka Jevtović Vukojičić, predsednik Odbora za rad, socijalna pitanja, društvenu uključenost i smanjenje siromaštva, Jelena Mijatović, dr Danijela Stojadinović, Dubravka Filipovski, Milena Ćorilić, Marija Jevđić i Sandra Božić.

Sednici Odbora su prisustvovali zamenici odsutnih članova Odbora: Jasmina Karanac (Nataša Mihailović Vacić, član), Milija Miletić (Ana Karadžić, član), Arpad Fremond (Elvira Kovač, član) i Gorica Gajić (dr Sanda Rašković Ivić, član).

Sednici Odbora nisu prisustvovali Maja Gojković, predsednik Narodne skupštine i predsednik Odbora, Veroljub Arsić, Đorđe Milićević, Gordana Čomić i Vjerica Radeta, potpredsednici Narodne skupštine, kao ni sledeći članovi Odbora Marko Đurišić, prof. dr Dragoljub Mićunović, Srđan Nogo, dr Ana Stevanović, Nataša Sp. Jovanović i Nataša Mićić, niti njihovi zamenici.

Sednici je prisustvovao mr Zoran Pašalić, Zaštitnik građana, kao i Marija Podunavac, šef Kabineta Zaštitnika građana i Tatjana Prijić, predstavnik Poverenika za zaštitnu ravnopravnosti.

Za sednicu je predložen sledeći:

D n e v n i r e d

**1. Razmatranje Redovnog godišnjeg izveštaja Zaštitnika građana za 2018. godinu, poglavlje 4.1. prava deteta (01 Broj 02-487/19 od 19. marta 2019. godine).**

Predsedavajući sednice je ukazala da se sednica održava u skladu sa članom 72. stav 5. Poslovnika Narodne skupštine, s obzirom da Odbor nema kvorum za odlučivanje i da sednica može da se održi ako se na njoj obavlja rasprava u cilju obaveštenja Odbora o pitanjima iz njegovog delokruga.

Napomena: Odbor nije utvrdio dnevni red sednice jer u trenutku utvrđivanja nije imao kvorum za odlučivanje.

Predsedavajući je podsetila prisutne da je Zaštitnik građana dostavio Narodnoj skupštini Redovni godišnji Izveštaj Zaštitnika građana za 2018. godinu i da je narodnim poslanicima dostavljen (pismom generalnog sekretara 03 Broj 37 od 19. marta 2019. godine) tako da su članovi i zamenici članova Odbora za prava deteta imali prilike da se sa sadržinom blagovremeno upoznaju.

**Prva tačka dnevnog reda – Razmatranje Redovnog godišnjeg izveštaja Zaštitnika građana za 2018. godinu, poglavlje 4.1. prava deteta (01 Broj 02-487/19 od 19. marta 2019. godine).**

Uvodno predstavljanje Redovnog godišnjeg Izveštaja je podneo mr Zoran Pašalić, Zaštitnik građana i ukratko predstavio aktivnosti rada Zaštitnika građana za 2018. godinu, sa posebnim osvrtom na poglavlje 4.1. prava deteta. U uvodnom obraćanju izneo je i probleme koje je Zaštitnik građana uvideo i evidentirao, a tiču se zaštite prava deteta i tom prilikom, kao najznačajnije istako nasilje nad decom i nasilje među decom (vršnjačko nasilje), inkluzivno obrazovanje dece, zbrinjavanje dece sa autizmom, kao i maloletnički brakovi (dečji brakovi), uz ocenu da će Zaštitnik građana posvetiti pažnju da svako dete u Republici Srbiji, podjednako, bude uključeno u sistem uopšte. Takođe, podsetio je i na obavezu Republike Srbije koja proizlazi iz Poglavlja 23, a tiče se izmene i dopune Zakona o Zaštitniku građana, odnosno na uvođenje institucije Zaštitnik prava deteta (dečji ombudsman) i ako je mišljenja da već u okviru Zaštitnika građana postoji Sektor za prava deteta koji je potrebno samo dodatno ojačati kapacitetima da bi se još više osnažila i dečja prava.

Marija Podunavac, šef Kabineta Zaštitnika građana je detaljno predočila Redovni godišnji izveštaj Zaštitnika građana za 2018. godinu, u delu koji se odnosi na prava deteta, sa statističkim pokazateljima i podacima.

U diskusiji su učestvovali članovi i zamenici članova Odbora: Nada Lazić, Milanka Jevtović Vukojičić, Milija Miletić, Milena Ćorilić, Marija Jevđić, Jasmina Karanac, Dubravka Filipovski, Gorica Gajić i Jelena Mijatović, kao i mr Zoran Pašalić, Zaštitnik građana i Marija Podunavac, šef Kabineta Zaštitnika građana.

Tokom diskusije podneti Izveštaj je pohvaljen kao sveobuhvatan, iscrpan i detaljan, a takođe je pohvaljena i ažurnost u radu Zaštitnika građana što se može uočiti kroz vidne pomake postignute u aktivnostima i rezultatima rada. Polazeći od podnetog Izveštaja, izneto je mišljenje da su preporuke opravdane u delu Zakona o sprečevanju nasilja u porodici – porodično nasilje, deca žrtve nasilja, kao i u delu Zakona o javnom redu i miru – deca ulice. Pozitivno su ocenjene mere podrške roditeljima koji imaju decu sa autizmom u razvoju, kao i Predlog za izradu Nacionalnog plana akcije za decu.

U diskusiji je izneto mišljenje da u Izveštaju nedostaje deo koji se odnosi na kategoriju dece koja žive na selu, imajući u vidu da je ta kategorija dece u teškoj situaciji, da nemaju elementarne uslove, da lokalna samouprava nema dovoljno sredstava da im obezbedi bolje uslove života i da je neophodno posvetiti im veću pažnju. Takođe je predloženo da bi bilo od koristi da Zaštitnik građana dostavi, radi informisanja, predlog normativnih akata koje je potrebno izmeniti, dopuniti ili doneti nove, u deli koji se odnosi na zaštitu prava dece, a u najboljem interesu dece. Diskutovalo se i o eventualnom uvođenju institucije Zaštitnika prava dece u Republici Srbiji i tom prilikom su izneta različita mišljenja, sa obrazloženjem. Polazeći od toga da Zaštitnik građana u svom Izveštaju nije pravio razliku između dece u urbanim sredinama i dece u ruralnim sredinama, već ih je svrstao u kategoriju dece koja putuju, otvorilo se pitanje koliko takve dece ima, odnosno koji su podaci o kategoriji dece koja putuju i u kojim krajevima u Republici Srbiji je to najizraženije.

U toku diskusije bilo je i reči o Predlogu zakona o utvrđivanju činjenica o statusu novorođene dece za koje se sumnja da su nestala iz porodilišta u Republici Srbiji, koji je u skupštinskoj proceduri, i tom prilikom je predočena ideja Zaštitnika građana o tome da se poveže mogućnost između roditelja i eventualno nestalih beba (sada već odrasle dece), sa posebnim osvrtom na obavljeni razgovor Zaštitnika građana sa predstavnicima Evropske unije oko mogućih načina da svako od roditelja i dece može da proveri svoj identitet, na validan način.

U toku diskusije ocenjeno je da porast vršnjačkog nasilja predstavlja zabrinjavajući problem i tom prilikom bilo je reči o prevenciji koju treba pojačati u tom pravcu, kao i o eventualnoj instituciji koja bi bila osnov za rešavanje problema vršnjačkog nasilja. Iskazano je interesovanje da Zaštitnik građana podeli svoja iskustva, sa terena, kao i da li i koliko može da utiče na smanjenje vršnjačkog nasilja, kao i porodičnog nasilja i tom prilikom je naglašeno da je potrebno preventivnim delovanjem preduprediti vršnjačko nasilje, uz stalnu koordinaciju vaspitno – obrazovane institucije i roditelja. S tim u vezi, s jedne strane bilo je reči o tome da li eventualno važeći zakonski propisi iz oblasti obrazovanja, na neki način, otežavaju rešavanje problema nasilja u školama, dok je s druge strane ocenjeno da je potrebno mišljenje struke kako bi se problem vršnjačkog nasilja još bolje sagledao i rešio, uz akcenat na jačanju vaspitne uloge škole, odnosno ne razdvajanja vaspitne od obrazovane uloge škole, kao i na jačanju porodice. Ukazujući na probleme sa kojima se deca suočavaju i na kršenje njihovih prava, iz ugla socijalne zaštite i centara za socijalni rad, na osnovu primera sa terena, izneto je da prava dece najpre budu kršena u socijalno ugroženim porodicama, da problem vršnjačkog nasilja izvire iz nasilja u porodici i da su prava dece iz razvedenih brakova (bračnih zajednica) jako ugrožena.

Polazeći od statističkih podataka iz Izveštaja, diskutovalo se i o tome ko je najslabija karika u lancu, u pogledu velike razlike u broju predmeta, u delu koji se odnosi na zaštitu prava dece, kao i šta se dešava sa anonimnim predmetima upućenim Zaštitniku građana. Izneta je potreba da se centri za socijalni rad ojačaju kapacitetima i drugim neophodnim uslovima kako bi se statistički podaci o nasilju uopšte poboljšali, pa s tim u vezi, u tom pravcu je ukazana i mogućnost koju Narodna skupština, odnosno odbor imaju u pogledu vršenja svoje kontrolne funkcije.

U toku diskusije odgovore na postavljena pitanja dao je mr Zoran Pašalić, Zaštitnik građana i izneo je primere iz prakse, a ujedno se zahvalio na pohvalama i komentarima na podneti Izveštaj.

Predsedavajući sednicom Odbora je na kraju zaključila diskusiju i predložila da Odbor, u narednom periodu, na nekoj od sednica utvrdi Predlog zaključka i dostavi Narodnoj skupštini na razmatranje i usvajanje, a shodnopodnetom Redovnom godišnjem izveštaju Zaštitnika građana za 2018. godinu, poglavlje 4.1. prava deteta .

Sednica je završena u 13,15 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

SEKRETAR ODBORA ZAMENIK PREDSEDNIKA ODBORA

Goran Stamenković Nada Lazić